PTG ปลื้มได้รับเลือกเข้า MSCI Global Small Cap คงเป้ารายได้ปีนี้โต 15-20%
PTG ปลื้มได้รับเลือกเข้า MSCI Global Small Cap คงเป้ารายได้ปีนี้โต 15-20% 
14 พ.ค. 2558

นายพิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG เปิดเผยว่า ในปีนี้บริษัทยังคงเป้าหมายในการขยายธุรกิจ โดยคาดว่าจะมีรายได้จากการขายและบริการเพิ่มขึ้น 15-20% แม้ว่าเศรษฐกิจในไตรมาส 1/58 จะฟื้นตัวได้ช้ากว่าที่คาดการณ์ไว้ ประกอบกับสถานการณ์ราคาน้ำมันดิบที่ค่อนข้างผันผวน
ทั้งนี้บริษัทยังคงเชื่อมั่นว่าจะสามารถเติบโตได้ตามเป้าที่วางไว้เนื่องจากปริมาณการใช้น้ำมันที่เพิ่มขึ้นอย่างต่อเนื่องผ่านสถานีบริการน้ำมัน PT  รวมถึงบริษัทยังคงเป้าหมาย EBITDA เพิ่มขึ้น 30-40% จากปีก่อน จากอัตรากำไรขั้นต้นที่ดีขึ้น พร้อมทั้งการให้ความสำคัญในการบริหารค่าใช้จ่ายอย่างต่อเนื่อง
สำหรับความคืบหน้าของบริษัทร่วมลงทุน คือ บริษัท พีพีพี กรีน คอมเพล็กซ์ จำกัด ซึ่งมีวัตถุประสงค์ในการดำเนินธุรกิจผลิตและจำหน่ายน้ำมันไบโอดีเซลนั้น ขณะนี้โครงการอยู่ระหว่างการเข้าปรับปรุงพื้นที่ โดยคาดว่าจะสามารถเริ่มก่อสร้างได้ภายในครึ่งปีแรกของปี 2558 ในส่วนของจำนวนสถานีบริการน้ำมัน และแก๊ซ LPG คาดว่าจะเพิ่มขึ้นอย่างต่อเนื่อง โดยสิ้นไตรมาส 1/58 บริษัทฯ มีจำนวนสถานีบริการน้ำมันทั้งสิ้น 1,002 สถานี ทั่วประเทศ และ ยังคงเป้าในการขยายสถานีบริการน้ำมันในปีนี้ให้ครบ 1,200 สถานี
อย่างไรก็ดี บริษัทตั้งเป้าการขยายสถานีบริการน้ำมันในพื้นที่ที่มีศักยภาพทั้งหมด 250 สถานี แบ่งเป็นสถานีบริการที่ดำเนินการโดยบริษัทฯ (สถานีบริการแบบ COCO) 220 สถานี และสถานีบริการน้ำมันที่บริหารโดยตัวแทน (สถานีบริการแบบ DODO) 30 สถานี
นอกจากนี้ บริษัทวางแผนในการเพิ่มสถานีบริการก๊าซ LPG จำนวน 30 สถานี โดยมุ่งเน้นขยายสถานีในเขตกรุงเทพมหานคร และปริมณฑลให้เพิ่มมากขึ้น สำหรับบัตรสมาชิก PT Max Card ยังคงเพิ่มขึ้นตามเป้าที่ประมาณ 100,000 สมาชิกต่อเดือน โดยสิ้นไตรมาส 1/58 บริษัทฯ มีจำนวนสมาชิก 2.7 ล้านสมาชิก ซึ่งจะทำให้บริษัทฯ มีจำนวนสมาชิกมากกว่า 3.6 ล้านสมาชิกภายในสิ้นปี 2558 ตามเป้าที่วางไว้
ขณะที่ล่าสุด PTG ได้รับคัดเลือกจาก MSCI ให้ติดอยู่ใน MSCI Global Small Cap ซึ่งจะเริ่มมีผลตั้งแต่ 29 พฤษภาคม 58 สะท้อนถึงการให้ความสนใจของนักลงทุนที่เข้ามาลงทุนในหุ้นของพีทีจีเป็นอย่างมาก เพราะบริษัทให้ความสำคัญกับนักลงทุน ผู้ถือหุ้น ด้านนักลงทุนสัมพันธ์โดยมีการสื่อสารไปถึงนักลงทุนในการเคลื่อนไหวของบริษัทอย่างต่อเนื่องด้วยข้อมูลที่ครบถ้วน ถูกต้อง และทั่วถึง